આ બાબતે માહિતી આપતાં એક સ્થાનિક દુકાનદારે મિડ-ડે LOCALને કહ્યું હતું કે ‘રોજ સાંજે શાકભાજીવાળા આવીને બેસી જાય છે. આ શાકવાળા પાસે ખરીદી કરવા પબ્લિક ટોળે વળીને ઊભી રહી જાય છે જેને લીધે રાહદારીઓ ફુટપાથ પર ચાલી શકતા નથી. સુધરાઈએ થોડા સમય પહેલાં જાહેર કરેલું કે ફુટપાથ રાહદારીઓ માટે છે. આ જાહેરાત કરીને ફુટપાથ પરનાં અતિક્રમણો હટાવવાની શરૂઆત પણ કરી હતી જે કાર્યવાહી થોડા દિવસ ચાલીને બંધ થઈ ગઈ. હજારો લોકોની સમસ્યા અમુક ફેરિયાઓને કારણે અટકી ગઈ. અમે કોઈની રોજી-રોટીના વિરોધી નથી. ફેરિયાઓ જે રીતે દુકાનોની સામે આવીને બેસી જાય છે ત્યારે દુકાનદારોની રોજી-રોટીનો સવાલ પણ ઊભો થતો હોય છે. કોણ જાણે કેમ સરકારી લિસ્ટમાં દુકાનદારો દવલા અને ફેરિયાઓ માનીતા છે. એક દિવસ એવો આવશે કે દુકાનદારો પોતાની દુકાનો વેચીને ફુટપાથ પર ધંધો કરતા થઈ જશે.’